9.  การควบคุมภายใน

ในการประชุมคณะกรรมการบริษัทครั้งที่ 2/2555 เมื่อวันที่ 23 พฤษภาคม 2555
ซึ่งมีคณะกรรมการตรวจสอบทั้งสามท่าน เข้าร่วมประชุมด้วย
ได้ทำการประเมินแบบประเมินความเพียงพอของระบบการควบคุมภายในของ บริษัท ที.เอ็ม.ซี
อุตสาหกรรม จำกัด (มหาชน) โดยการซักถามข้อมูลจากฝ่ายบริหารสรุปได้ว่า
จากการประเมินระบบควบคุมภายในของบริษัทในด้านต่างๆ 5 ด้านคือ

1.  องค์กรและสภาพแวดล้อม

2.  การบริหารความเสี่ยง

3.  การควบคุมการปฏิบัติงานของฝ่ายบริหาร

4.  ระบบสารสนเทศและการสื่อสารข้อมูล

5.  ระบบติดตาม

คณะกรรมการบริษัทมีความเห็นว่า
ในสภาพปัจจุบันบริษัทมีระบบการควบคุมภายในที่เพียงพอและสอดคล้องกับแบบประเมินการควบคุมภายในของสำนักงานคณะกรรมการกำกับหลักทรัพย์และตลาดหลักทรัพย์
บริษัทมีระบบการควบคุมภายในสำหรับเรื่องการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าว อย่างเพียงพอแล้ว สำหรับการควบคุมภายในในหัวข้ออื่นๆ
ของระบบการควบคุมภายใน คณะกรรมการเห็นว่าบริษัทมีการควบคุมภายในที่เพียงพอแล้ว
รวมทั้งมีระบบการติดตามควบคุมดูแลการดำเนินงานที่จะสามารถป้องกันทรัพย์สินของบริษัทอันเกิดจากการที่ผู้บริหารนำไปใช้โดยมิชอบหรือโดยไม่มีอำนาจ

บริษัทมีนโยบายที่จะใช้ผู้ตรวจสอบภายในโดยว่าจ้างบุคคลภายนอก (Outsource)
ให้ทำการตรวจสอบและประเมินระบบควบคุมภายในของบริษัทเพื่อนำเสนอต่อคณะกรรมการตรวจสอบและคณะกรรมการบริษัท
โดยที่ผ่านมาบริษัทได้ว่าจ้าง บริษัท แอค-พลัส คอนซัลแตนท์ จำกัด (“แอค-พลัส”)
ตั้งแต่เดือนเมษายน 2554 ให้ทำการตรวจสอบและประเมินระบบควบคุมภายในของบริษัท
ซึ่งผู้ตรวจสอบภายในอิสระดังกล่าวได้มีข้อเสนอแนะต่าง ๆ
และบริษัทได้มีการปรับปรุงระบบการควบคุมภายในมาอย่างต่อเนื่อง
นอกจากนี้บริษัทได้มีการจัดตั้งฝ่ายตรวจสอบภายในเพื่อทำหน้าที่ประสานงานกับผู้ตรวจสอบภายในอิสระ
(Outsource) ภายนอก
และดำเนินการปรับปรุงระบบการควบคุมภายในของบริษัทให้เป็นไปตามข้อเสนอแนะของผู้ตรวจสอบภายในอิสระ
และนำเสนอต่อที่ประชุมคณะกรรมการตรวจสอบ

ทั้งนี้ในเดือนมีนาคม 2555 แอค-พลัส ได้เข้าปฏิบัติงานตรวจสอบภายใน
ครอบคลุมถึงการประเมินการควบคุมภายในของ COSO
โดยเข้าทำการตรวจสอบระบบการควบคุมภายในของบริษัทจำนวน 7 ระบบ ได้แก่ 1)
ระบบการขายและการรับเงิน 2) ระบบการซื้อและการจ่ายเงิน 3) ระบบการบริหารสินค้า 4)
ระบบการผลิต 5) ระบบสินทรัพย์ถาวร 6) ระบบเงินเดือนและบริหารงานบุคคล และ 7)
ระบบเทคโนโลยีสารสนเทศ โดยผลของการประเมินระบบควบคุมภายในสรุปว่าความเสี่ยงโดยรวม
โดยเฉลี่ยอยู่ในระดับต่ำ โดยบริษัทได้นำเสนอให้ที่ประชุมคณะกรรมการตรวจสอบครั้งที่ 2/2555
เมื่อวันที่ 23 พฤษภาคม 2555
รับทราบข้อเสนอแนะจากการตรวจสอบของผู้ตรวจสอบภายในโดยคณะกรรมการตรวจสอบมีความเห็นว่าข้อตรวจพบส่วนใหญ่อยู่ในระดับต่ำและบริษัทได้ทำการแก้ไขเรียบร้อยแล้ว

ต่อมาในเดือนมิถุนายน และ กันยายน 2555 แอค-พลัสได้เข้าปฏิบัติงานตรวจสอบภายใน
โดยในเดือนมิถุนายน ได้เข้าตรวจสอบระบบควบคุมภายใน ได้แก่ ระบบการขายและเรียกเก็บเงิน
และ ระบบการจัดซื้อและการจ่ายเงิน และในเดือนกันยายนได้เข้าตรวจสอบระบบควบคุมภายใน
ได้แก่ ระบบการผลิตและบริหารจัดการต้นทุน
โดยบริษัทได้นำเสนอให้ที่ประชุมคณะกรรมการตรวจสอบครั้งที่ 3/2555 และ ครั้งที่ 4/2555
เมื่อวันที่ 15 สิงหาคม 2555 และ 13 พฤศจิกายน 2555 ตามลำดับ
โดยคณะกรรมการตรวจสอบรับทราบข้อเสนอแนะจากการตรวจสอบของผู้ตรวจสอบภายใน
และมีความเห็นว่าข้อตรวจพบส่วนใหญ่อยู่ในระดับต่ำและให้ผู้ตรวจสอบภายในติดตามการดำเนินการต่อข้อตรวจพบและให้รายงานต่อคณะกรรมการตรวจสอบในครั้งถัดไป

ในส่วนของข้อสังเกตการณ์ของผู้สอบบัญชีสำหรับปีสิ้นสุดวันที่ 31 ธันวาคม 2555 นั้น
ผู้สอบบัญชีไม่พบข้อบกพร่องที่เป็นสาระสำคัญของระบบการควบคุมภายในด้านบัญชีที่จะมีผลกระทบต่ออย่างเป็นสาระสำคัญในการแสดงความเห็นต่องบการเงิน